### Beslutninger

Forslaget blev på byrådsmødet den 28. maj 2025 henvist til Magistraten med henblik på at indgå i budgetdrøftelserne for 2026.

###

BUDGETFORSLAG FRA M OG DD

Baggrund:

Nogle finder mening i at samle skrald i parker og på stier. Andre i at række hånden ud til deres naboer og gøre noget for deres kvarter. I [adresse] ser vi, hvordan frivillige gennem initiativer som "En for holdet", Giv et Praj, Ren Natur og lokale fællesskaber tager ansvar for deres by – fordi de kan, og fordi de vil.

Det handler ikke kun om affald. Det handler om at gøre en forskel, mærke fællesskabet og tage del i noget større. Når vi giver plads til det, viser vi, at alle kan bidrage – uanset hvor man kommer fra, og hvad man kan.

Formål:

Med dette forslag ønsker vi at bakke op om de mange frivillige kræfter, der hver dag gør [adresse] lidt renere, grønnere og stærkere. Vi ønsker at fastholde og udvikle civilsamfundsindsatsen og skabe flere muligheder for, at også socialt udsatte og beboere på bosteder kan tage del i de lokale fællesskaber.

Økonomi:

Det foreslås, at [adresse] undersøger mulighederne for at understøtte civilsamfundets engagement, herunder at afdække behovet for en mindre koordinerende funktion, f.eks. som brobygger mellem kommune og civilsamfund (samskabelse facilitator). Budgetvurderingen fremlægges til politisk behandling.

Indstilling:

Det indstilles, at [adresse] arbejder for at styrke civilsamfundets indsats for et renere [adresse] gennem støtte, koordinering og samarbejde – med respekt for det frivillige engagement, der allerede løfter en vigtig opgave for byen.